答竇知言
作者：姚合
朝代：唐

paragraphs: 冬日易慘惡，暴風拔山根。
塵沙落黃河，濁波如地翻。
飛鳥皆束翼，居人不開門。
獨我赴省期，冒此馳轂轅。
陝城城西邊，逢子亦且奔。
所趨事一心，相見如弟昆。
我慘得子舒，我寒得子溫。
同行十日程，僮僕性亦敦。
到京人事多，日無閑精魂。
念子珍重我，吐辭發蒙昏。
反復千萬意，一百六十言。
格高思清冷，山低濟渾渾。
嘗聞朋友惠，贈言始爲恩。
金玉日消費，好句長存存。
倒篚別收貯，不與俗士論。
每當清夜吟，使我如哀猿。